**Kolm telefoni**

Elasid kord kolm telefoni, kes tahtsid filmida ja pildistada.

Ühel päeval läks telefon Peeter filmima ühte jalgpallimängu. Ta sai sellest sellise elamuse, et aku sai peaaegu otsa. Õnneks Peeter pani ennast laadima ja saatis selle video ka oma sõpradele Karlile ja Nupsile. Ka nemad olid sellest väga elevil, kohe nii elevil, et nende akud said kohe tühjaks. Sellepärast pidi Peeter minema nende juurde ja panema nad laadima.

Mõne aja pärast läksid kolm telefoni matkama suurde linna nimega New York. Nad otsustasid jalutada läbi pargi, sest teisel pool parki oli elektroonikapood, kus olid kurikuulsad akupangad. Karl tahtis aga proovida oma uut GPS kaarti ja otsustas minna ümber pargi. See oli 10 km pikem teekond ja teised otsustasid teda poe juures oodata.

Nii läksid Peeter ja Nups parki. Varsti avastasid nad, et on ära eksinud. Seal oli suur labürint, millest oli vaja läbi minna. Peetrile meenus, et internetist on võimalik abi otsida. Nad leidsid labürindi joonised ja juhised seal liikumiseks. Varsti olid nad teisel pool parki ja läksid elektroonika poodi. Nende üllatuseks oli Karl juba seal. Nad ostsid endale kõige paremad akupangad, mis seal olid ja need oli nende arust väga ilusad. Nüüd võisid nad terve päeva linnas ringi liikuda.

Kuna Karl oli jõudnud teistest kiiremini poodi, otsustasid ka Peeter ja Nups hakata kasutama GPS kaarti. Nüüd ei eksinud nad enam ära. Üheskoos otsustasid nad peitust hakata mängima. Varsti nad aga väsisid sellest ja neil hakkas igav.

Telefonid otsustasid, et parem on linnas liikumiseks kasutada mõnda äppi. Nad tõmbasid endale alla programmi, mis tutvustas New Yorgi vaatamisväärsusi. Nüüd oli neil väga palju, mida pildistada. Ja kui neil mälukaart pole täis saanud, siis pildistavad nad seal tänapäevani.

Phil-Benjamin Paju

5. klass

Parksepa Keskkool